Выбар тэхналогій для ўрокаў вызначаецца перавагамі настаўніка, наяўнасцю адпаведных сродкаў навучання, стылямі пазнавальнай дзейнасці вучня, часавым рэсурсам. Самым важным крытэрыем выбару з’яўляецца мэтавая накіраванасць тэхналогіі: на ўроках трэба выкарыстоўваць тую тэхналогію, прымяненне якой здольна назапашваць у школьнікаў прадметныя веды і ўменні, стварае ўмовы для іх выхавання, станаўлення і развіцця, забяспечвае засваенне на ўроку выбраных настаўнікам кампетэнцый. Назапашаны вопыт паказвае, што аптымальнай умовай, якая забяспечвае развіццё асобы вучня, павышэнне якасці адукацыі, выступае не эпізадычнае выкананне асобных элементаў тэхналогіі, а планамернае, мэтанакіраванае выкарыстанне іх у сістэме, якая патрабуе рэалізацыі пэўных умоў і патрабаванняў.